༄༅། །དཀར་རྩིས་ས་འབེབས་རུས་མཁར་ཉུང་བསྡུས་ཅིག་ཡོད་དོ། །སྤྲོས་ན་གང་བློ་མ་ཚར་གསུམ་དང་ཨ་ར་པ་ཙ་བཟླས། གནམ་ཆོས་དཀར་གཏོར་གྱིས་གསེར་སྐྱེམས་མཆོད། མ་བྱས་ཀྱང་ཆད་པའི་སྐྱོན་མེད་ནས་འབྲུ་བཟང་པོ་ཕྱག་ཏུ་ཐོགས་ལ། འཕགས་པ་དཀོན་མཆོག་གསུམ་ལ་
ཕྱག་འཚལ་ལོ། །མཁྱེན་རབ་འཇམ་པའི་དབྱངས་ལ་ཕྱག་འཚལ་ལོ། །ས་བདག་ལྟོ་འཕྱེ་ཆེན་པོ་དང་། །ལྷ་མོ་བསྟན་མས་གཙོས་བྱས་པའི། །ས་བདག་ཐམས་ཅད་གསན་དུ་གསོལ། །ཁྱད་པར་ཡུལ་ཕྱོགས་འདིར་གནས་པའི།
ས་བདག་ཀླུ་གཉན་ཐམས་ཅད་གསོན། །སྲིད་པའི་འཇིག་རྟེན་ཆགས་ནས་ནི། །རྐང་གཉིས་འགྲོ་བ་མི་རྣམས་ནི། །སྐྱེས་ཀྱང་ས་ཡི་སྟེང་དུ་སྐྱེས། །འཆི་ཡང་ས་ཡི་སྟེང་དུ་འཆི། །ཕུང་པོ་དར་ཡང་ས་ལ་ཐིམ། །མཁྱེན་རབ་
འཕགས་པ་འཇམ་དབྱངས་ཀྱིས། །ས་ལ་བཟང་ངན་ཡོད་པར་གསུང་། །བདག་དང་རྒྱུ་སྦྱོར་ཡོན་བདག་གིས། །ས་བཟང་དངོས་གྲུབ་ཞུ་འདོད་པས། །འཇམ་པའི་དབྱངས་ཀྱིས་བཀའ་དང་ནི། །འཕྲུལ་གྱི་མི་བཞིའི་ལུང་གིས་ནི།
གནས་འདིར་ས་བཀྲ་བཟང་ཞེས་གསུངས། །དེ་ཕྱིར་ས་བདག་ཁྱོད་རྣམས་ཀྱིས། །འཇམ་དབྱངས་བཀའ་དེ་མ་བཅག་ལ། །ས་བཀྲའི་དངོས་གྲུབ་ཅི་ཡོད་པ། །དེ་རིང་བདག་ཅག་རྣམས་ལ་བྱིན། །འབྲུ་མཆོག་སྔོན་མོ་འཕེལ་
ཆེན་འདི། །བྱ་ཁྱུང་རྒྱལ་པོའི་མགུལ་ནས་བྱུང་། །ཐུགས་རྗེ་ཆེན་པོའི་ཕྱག་གིས་གནང་། །དབུ་ནག་མི་ཡི་ལོངས་སྤྱོད་ཡིན། །ས་ཡོན་འབྲུ་མཆོག་འདི་འབུལ་ལོ། །ས་འདི་གནང་ལ་བཀྲ་ཤིས་མཛོད། ། ནས་ཕྱོགས་བཅུར་མཆོད་ཅིང་།
༄༅། །འབྲེལ་བདེན་སྟོབས་ཀྱིས། །ཕ་མཚུན་མ་མཚུན་ཚེ་འདས་བླ། །བདེ་སྐྱིད་དཔལ་འབྱོར་རབ་རྒྱས་ནས། །གསོན་ལ་མགོན་སྐྱབས་ནུས་པར་ཤོག །དཀར་རྩེ་བུམ་གཏེར་འདི་སྦས་པས། །གཤིན་པོ་གནས་
བདེ་བླ་དགའ་ཞིང་། །གསོན་པོ་བཙན་ཕྱུག་འཛོམས་པ་དང་། །ཚེ་རིང་ནད་མེད་བདེ་སྐྱིད་ཤོག །འཕགས་པ་འཇམ་དཔལ་བཀའ་བདེན་ཞིང་། །ཀུན་རྫོབ་རྟེན་འབྲེལ་བསླུ་མེད་དང་། །འབྱུང་བའི་རྟེན་འབྲེལ་མཐུ་བཙན་
པས། །ས་ལྕགས་བུ་བུ་འདི་སྤྲད་པས། །གསོན་པོ་ཚེ་རིང་ནད་མེད་ཤོག །གཟའ་སྐར་དུས་ཚེས་བདེན་པ་ཡིས། །བཀྲ་ཤིས་ཐམས་ཅད་འབྱུང་གྱུར་ཅིག །མི་ཤེས་རྨོངས་པས་དབང་གྱུར་པའི། །གཟའ་སྐར་དུས་ཚེས་ངན་པ་
དང་། །ས་དགྲ་གདུག་པ་ཡོད་སྲིད་ན། །འཇམ་དབྱངས་བདེན་པའི་བྱིན་རླབས་ཀྱིས། །ཞི་ཞིང་བདེ་ལེགས་འབྱུང་གྱུར་ཅིག ། བྷྲཱུྃ་ལས་རིན་པོ་ཆེའི་སྣོད་ཕྱི་ནང་གི་ཡན་ཚད་གསུམ་དང་སྣང་བརྒྱད་གཟུང་གང་འགྲུབ་བཟླས། ཨོཾ་ཨ་ཀ་ནི་ནི་ཀ་ནི་ཨ་
བྱི་ལ་མན་ཏྲ་ལ་མ་ཡེ་སྭཱ་ཧཱ། མེ་ཏོག་འཐོར། ཕྱོགས་བཞི་དབུས་ལྔས་བཀྲ་ཤིས་པ། །རྒྱལ་བ་རིགས་ལྔའི་བཀྲ་ཤིས་ཤོག །ལུས་ཀྱི་གནས་བརྒྱད་བཀྲ་ཤིས་པ། །བཀྲ་ཤིས་རྟགས་བརྒྱད་བཀྲ་ཤིས་ཤོག །རྫས་བརྒྱད་རྟེན་འབྲེལ་
བཀྲ་ཤིས་པ། །བཀྲ་ཤིས་རྫས་བརྒྱད་བཀྲ་ཤིས་ཤོག །དཔལ་དང་འབྱོར་བའི་བཀྲ་ཤིས་པ། །རྒྱལ་སྲིད་སྣ་བདུན་བཀྲ་ཤིས་ཤོག །ཕྱོགས་བཞིར་ས་ཡི་བཀྲ་ཤིས་པ། །སྟག་འབྲུག་བྱ་སྦལ་བཀྲ་ཤིས་ཤོག ། བཀྲ་ཤིས་གང་ཤེས་

བྱའོ། ། ཨོཾ་ཡེ་དྷརྨ་སོགས། ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ། ཅེས་པ་གཉེར་པ་ཆོས་འཕེལ་ལ་མཁོ་བར་བྱུང་དུས། རཱ་ག་ཨཱ་སེས་ཕྲལ་དུ་ཞུན་མར་ངོགས་ལ་རིགས་ཟིན་དང་བྱས་པའོ། །ས་བརྐོ་དུས། སྟོན་གསུམ་ལྷོར་ཁ་གྱུ། དགུན་གསུམ་ནུབ། དཔྱིད་གསུམ་བྱང་། དབྱར་གསུམ་ཤར་དུ་ཁ་གྱུ་ལ།
བརྐོ་བ་ལྟོ་འཕྱེ་རགས་རྩིས་ལགས། ཚེས་བཅུ་གཉིས་ལ་ཐི་སེ་སྤྲེལ་ཁོག་རྒྱུ་བས་ས་བརྐོ་མི་དང་། མཁན་རཏྣས་ཞུ་དག་མཆན་བུ་བྲིས་པ་དགེ།